# ഉള്ളടക്കം

[ഉള്ളടക്കം 0](#__RefHeading___Toc251658_1393815544)

[മുഖവുര 1](#__RefHeading___Toc250764_1393815544)

[1.ദ്രേക്കാണസ്വരൂപം 7](#__RefHeading___Toc250766_1393815544)

[പൊതുവിൽ 7](#__RefHeading___Toc250768_1393815544)

[പ്രാരംഭം 7](#__RefHeading___Toc250770_1393815544)

# മുഖവുര

ജ്യോതിഷപഠനത്തിന്റെ, വിശേഷിച്ചും പ്രശ്‌നപഠനത്തിന്റെ, അനന്തമായ വഴിത്താരയിലേക്ക് ഇറങ്ങിത്തിരിക്കുമ്പോൾ നാം ഒട്ടേറെ പുസ്തകങ്ങൾ കാണുന്നു. ബൃഹജ്ജാതകം (ഹോര), ദശാദ്ധ്യായി, പ്രശ്‌നമാർഗ്ഗം, പ്രശ്‌നകൗതുകം, കേരള പ്രശ്‌നസംഗ്രഹം, കേരളീയ പ്രശ്‌നരത്‌നം, പ്രശ്‌നതന്ത്രം, ദൈവജ്ഞവല്ലഭ, പ്രശ്‌നജ്ഞാനം, പ്രശ്‌നചണ്ഡേശ്വരം, പ്രശ്‌നാനുഷ്ഠാന പദ്ധതി, പ്രശ്‌നഭൂഷണം, പ്രശ്‌നപ്രകാശം, നാരദസംഹിത, ബൃഹത്സംഹിത, വനമാല എന്നിവ അവയിൽ ചിലതു മാത്രം. ഇവയിൽ സമർത്ഥവും സമഗ്രവുമായി പ്രശ്‌നം കൈകാര്യം ചെയ്യാൻ നമ്മെ സഹായിക്കുന്ന ബൃഹത്ഗ്രന്ഥങ്ങൾ പാഴൂർ തലക്കുളത്തു ഗോവിന്ദ ഭട്ടതിരി വരാഹഹോരയ്ക്കു രചിച്ച വ്യാഖ്യാനമായ ദശാദ്ധ്യായിയും, കൃഷ്ണാചാര്യൻ രചിച്ച കൃഷ്ണീയം എന്ന ഗ്രന്ഥത്തിന് മാധാവാചാര്യപുത്രനായ വിഷ്ണു രചിച്ച വ്യാഖ്യാനമായ ചതുരസുന്ദരിയും, ശങ്കരഗുരു രചിച്ച പ്രശ്നാനുഷ്ഠാനപദ്ധതി എന്ന ഗ്രന്ഥവും, അനേകം പ്രശ്‌നഗ്രന്ഥങ്ങളുടെ സമാഹാരവും പ്രശ്‌നാനുഷ്ഠാനപദ്ധതിയുടെ വിപുലീകൃത രൂപവുമായ പ്രശ്‌നമാർഗ്ഗം എന്ന പ്രസിദ്ധ പ്രശ്‌നഗ്രന്ഥവും ആണ്. പ്രശ്‌നമാർഗ്ഗം പ്രചാരത്തിലായതോടെ പ്രശ്‌നമാർഗ്ഗകാരൻ പ്രമാണങ്ങൾ സ്വീകരിച്ച ചെറുഗ്രന്ഥങ്ങളും പ്രശ്‌നാനുഷ്ഠാനപദ്ധതിയും ലുപ്തപ്രചാരങ്ങളായി. വിഷയാവതരണത്തിൽ പ്രശ്‌നമാർഗ്ഗത്തിനുള്ള അടുക്കും ചിട്ടയുംകൊണ്ട് അത് പ്രശ്‌നപഠിതാക്കളുടെ ഹൃദയാവർജ്ജകമായ പുസ്തകമായി മാറി. എങ്കിൽക്കൂടി പ്രശ്‌നമാർഗ്ഗത്തിൽ ഇല്ലാത്ത പദ്യങ്ങളുള്ള ചെറുപുസ്തകങ്ങൾ നിലനിന്നു. അപൂർണ്ണമായ കാഴ്ചപ്പാടുകൾ മാത്രം പ്രകാശിപ്പി ക്കുന്ന പല ചെറുപുസ്തകങ്ങളും പുറത്തിറങ്ങി. പ്രശ്‌നമാർഗ്ഗകാരൻ സ്വീകരിക്കാത്ത പല ശ്രദ്ധേയമായ പ്രമാണങ്ങളും അവഗണിക്കപ്പെട്ടു. പുസ്തകബാഹുല്യം ഒരു ശല്യമായിത്തന്നെ പഠിതാക്കൾക്ക് അനുഭവപ്പെടാൻ തുടങ്ങി. ഈ അവസ്ഥയിലാണ് പ്രശ്‌നത്തെക്കുറിച്ചുള്ള ലഭ്യമായതും പ്രയോജനപ്രദവുമായ ശ്ലോകങ്ങൾ ക്രോഡീകരിച്ച് പ്രശ്‌നമാർഗ്ഗത്തിന്റെ അതേ അടുക്കിലും ചിട്ടയിലും അവതരിപ്പിച്ചാൽ അത് ഏവർക്കും പ്രയോജനപ്പെടും എന്നു തോന്നിയത്. അപൂർണ്ണങ്ങളും ലുപ്തപ്രചാരങ്ങളുമായ ഒട്ടേറെ ഗ്രന്ഥങ്ങൾ അന്വേഷിച്ച് പഠിക്കുന്നതിനു പകരം അവയുടെ ക്രോഡീകരണമായ ഒരു ഗ്രന്ഥം പഠിച്ചാൽ മതിയാകുമല്ലോ. ഈ ചിന്തയുടെ ഫലമായിട്ടാണ് പ്രശ്‌നാനുഷ്ഠാനപ്രദീപം എന്ന ഈ പുസ്തകം രൂപം കൊണ്ടത്.

പ്രശ്‌നമാർഗ്ഗം രോഗപ്രശ്‌നത്തിനും, കൃഷ്ണീയം നഷ്ടപ്രശ്‌നത്തിനും പ്രാധാന്യം കൊടുത്തുകൊണ്ട് രചിക്കപ്പെട്ട ഗ്രന്ഥങ്ങളാണല്ലോ. എന്നാൽ ഇന്ന് ദേവപ്രശ്‌നത്തിനാണ് പ്രചാരാധിക്യം. അതിനാൽ കഴിയുന്നതും ദേവപ്രശ്‌നത്തിന് പ്രാധാന്യം കൊടുത്തുകൊണ്ട് ഈ ഗ്രന്ഥത്തിന്റെ ആദ്യഭാഗങ്ങൾ തയ്യാറാക്കാം എന്നു നിശ്ചയിച്ചു.

പ്രശ്‌നത്തിന്റെ ഒരു ഉപരിഗ്രന്ഥമാണ് ഇത്. അതുകൊണ്ടുതന്നെ തുടക്കക്കാർ അവശ്യം അറിഞ്ഞിരിക്കേണ്ടതായ പല പ്രാഥമിക കാര്യങ്ങൾക്കും വേണ്ടത്ര പ്രാധാന്യം കൊടുത്തിട്ടില്ല. ഈ കുറവ് ഗുരൂപദേശം സ്വീകരിച്ചും ഹോരാശാസ്ത്രാദി ഇതര ഗ്രന്ഥങ്ങൾ വേണ്ടവിധം അഭ്യസിച്ചും നികത്തിക്കൊള്ളുക. ബൃഹജ്ജാതകം പഠിക്കാത്തയാളാണ് നിങ്ങളെങ്കിൽ, ആദ്യം ബൃഹജ്ജാതകം വാങ്ങുക, പഠിക്കുക. അതിനുശേഷം മാത്രം ഈ പുസ്തകം പഠിക്കാൻ ശ്രമിക്കുക.

ഓരോ ശ്ലോകവും സ്വീകരിക്കണോ വേണ്ടയോ എന്നു നിശ്ചയിക്കാൻ ഞാൻ ആധാരമാക്കിയത്, ജ്യോതിഷത്തിന്റെ സൈദ്ധാന്തിക അടിസ്ഥാനത്തെ കുറിച്ചുള്ള എന്റെ ധാരണകളും, അനുഷ്ഠാനപദ്ധതികാരകനും, പ്രശ്‌നമാർഗ്ഗകർത്താവും സ്വീകരിച്ച പന്ഥാവുകളുമാണ്. ഇതിന്റെ പരിണിതഫലമായി, ഇത്തരം ഒരു ഗ്രന്ഥത്തിൽ ഉൾക്കൊള്ളിക്കേണ്ട പലതും വിട്ടുപോയിട്ടുണ്ടാവാം, ഉപേക്ഷിക്കേണ്ട പലതും സ്വീകരിച്ചു പോയിട്ടുമുണ്ടാകാം. എന്റെ അവധാനതയില്ലായ്മയും അറിവില്ലായ്മയും ഗ്രന്ഥപരിചയക്കുറവും ആണ് അതിനു കാരണം. സജ്ജനങ്ങൾ ഈ വിനീതന്റെ ഉദ്ദേശശുദ്ധിയെ കരുതി ഇവ ക്ഷമിക്കുമെന്നു കരുതുന്നു.

ഞാൻ ജ്യോതിഷപഠനം തുടങ്ങിയ കാലത്ത്, തിരുവനന്തപുരത്തെ ഹരേകൃഷ്ണാശ്രമത്തിൽ ജ്യോതിഷക്ലാസുകൾ എടുത്തിരുന്ന രാഘവൻ നമ്പ്യാർ, പിൽക്കാലത്ത് സ്വയമേവയുള്ള ജ്യോതിഷാഭ്യസനത്തിൽ പ്രേരണയായിത്തീർന്ന അജ്ഞേയശക്തിധാരകൾ, ജ്യോതിഷപഠനം തുടരാനുപദേശിച്ച ഗുരു നിത്യചൈതന്യയതി, ആചാര്യ ചന്ദ്രഹരിയെപ്പോലെ എപ്പോഴും പ്രേരണയായിരുന്നിട്ടുള്ള കുട്ടിത്തത്തിന്റെ ശുദ്ധതയും പിടിവാശിയും ആത്മാർത്ഥതയുമുള്ള ഗുരുവര്യന്മാർ, ജ്യോതിഷത്തിന്റെ മാഹാത്മ്യം അടിവരയിട്ടു പറഞ്ഞ എന്റെ ആത്മീയ ഗുരുനാഥൻ ഓഷോ, മനോനൈർമല്യമുള്ള സുഹൃത്തുക്കൾ, ഈ പുസ്തകത്തിന്റെ രചനയിൽ പ്രേരണയും സഹായവും ആയിത്തീർന്ന മിത്രങ്ങൾ എന്നിങ്ങനെ എല്ലാവർക്കും എന്റെ വിനീതാഞ്ജലി.

ഈ ഗ്രന്ഥം കഴിയുന്നത്ര തെറ്റുതിരുത്തി അവതരിപ്പിക്കുന്നതിലൂടെയും, ആവശ്യമായ ശ്ലോകങ്ങൾ രചിച്ചും തെറ്റുതിരിത്തിയും നൽകുന്നതിനലൂടെയും, സർഗാത്മകമായി ഈ ഗ്രന്ഥം സംശോധനം ചെയ്ത നീലമന വിഷ്ണു നമ്പൂതിരി ജിക്ക് വിനീതാഞ്ജലി. സംശോധനപ്രയത്നത്തിൽ ഭാഗഭാക്കായ മനീഷികളായ മിത്രങ്ങൾക്കും നന്ദി. അവർക്കും എന്റെ വിനീതാഞ്ജലി.

എന്റെ വളർച്ചയിലെ വീഴ്ചകൾക്കും താളങ്ങൾക്കും താളപ്പിഴകൾക്കും സർവ്വേശ്വരന് നന്ദി. ഏവരും, എന്റെ ഗുരുക്കന്മാർ തന്നെ. എല്ലാ അനുഭവങ്ങളും ഗുരുസമാനമത്രേ. അതിനാൽ നെഞ്ചേറ്റിയ പ്രാർത്ഥന ഉരുവിടാം - ഓം ശ്രീ ഗുരുഭ്യോ നമഃ.

ഗുരുത്വമുണ്ടാകുമ്പോൾ ഗുരുവാകുന്നു. ഗുരു ഞാനല്ല നീയാണ്. ഗുരു-ത്വം. ഗുരു നീയാണ്! നീ പാരമ്പര്യത്തിന്റെ തുടർച്ചയാകുമ്പോൾ, പാരമ്പര്യവിജ്ഞാന രഹസ്യം പരമ്പരകളിലേക്കു പകരുന്ന കണ്ണിയാവുമ്പോൾ ഗുരുവാകുന്നു! അതേ നീയാണ് ഗുരു, കുരുത്തമുള്ളവൻ, പുതു മുളയ്ക്ക് വിത്തും നാമ്പുമാകുന്നവൻ! (കുരു ‍= വിത്ത്)

**ഗുരു (സാമാന്യൻ):** നല്ല അരിയും പച്ചക്കറിയും തെരഞ്ഞെടുക്കുന്നതിലും അതുകൊണ്ട് വളരെ നന്നായി ചോറു വെയ്ക്കുന്നതിലും വിദഗ്ദ്ധനാണ് ഒരാൾ എന്നു കരുതുക. ഭക്ഷണം കഴിക്കുന്ന ഒരോരുത്തരും ആ സദ്യയിൽ തൃപ്തരായിരിക്കും. അവർ അയാളുടെ കഴിവിനെ ശ്ലാഘിക്കും. ആ ഗുരുവും അയാളുടെ കഴിവുകളും അതിപ്രശസ്തമാകും. അരിയെയും പച്ചക്കറികളെയും പാചകത്തെയും കുറിച്ചു പഠിക്കാൻ ശ്രമിക്കുന്നവരെ സംബന്ധിടത്തോളം, തീർച്ചയായും ഇദ്ദേഹം നല്ല ഗുരുവാണ്. അദ്ദേഹം തന്റെ അറിവ് മറ്റുള്ളവർക്ക് പകർന്നു കൊടുക്കുകയും ചെയ്യും. പക്ഷെ അരിയും പച്ചക്കറിയും ഉണ്ടാക്കാൻ അറിയില്ല എന്നതുകൊണ്ടുതന്നെ ഈ അറിവ് ഉപരിപ്ലവവും, ഇതിന്റെ തലമുറകളിലേക്കുള്ള പകർച്ച പരിമിതവും ആണെന്നു പറയാം. ഈ ഗുരു സാമാന്യം മാത്രമാണ്. ഈ അറിവ് അടിസ്ഥാനപരമല്ല. അരി വിതച്ചാൽ വിളയില്ല. (തുഷേണാപി പരിത്യക്തം തണ്ഡുലം ന പ്രരോഹതി - ഉമിയിൽ നിന്നും വേർപെട്ട അരി വിതച്ചാൽ വിളയില്ല) ഈ അറിവിന് അധികകാലം സ്വതന്ത്രമായി നിലനിൽക്കാൻ മാത്രമുള്ള ആത്മശക്തി ഇല്ല. വിജ്ഞാനത്തിന്റെ മാധുര്യം ജനങ്ങളിലെത്തിക്കുന്ന ഇത്തരം ഗുരുക്കന്മാർക്ക് എന്റെ നമസ്കാരം.

**ഗുരു (വിശേഷൻ):** നെല്ല് കിട്ടിയാൽ അതിലെ അരിയും തവിടും ഉമിയും വേർപെടുത്തിയെടുക്കാനും, അതുകൊണ്ട് ചോറും കറിയും വെയ്ക്കാനും അറിയുന്ന ഒരാൾ ഉണ്ട് എന്നു കരുതുക. കിട്ടുന്ന നെല്ല് ഏതായാലും അതു കുത്തി അരിയും തവിടും ഉമിയും വേർപെടുത്തി, അവ മൂന്നും യഥാവിധി ഉപയോഗപ്പെടുത്താനുള്ള ഈ കഴിവ് വിശിഷ്യ അഭിനന്ദനീയമാണ്. പല തരത്തിൽ പല ഗുണനിലവാരത്തിൽ ഉള്ള അരി പ്രദാനം ചെയ്യാൻ ഇദ്ദേഹത്തിന് കഴിയും. ആദ്യത്തെ ഗുരുവിനേക്കാൾ മികച്ചയാളാണ് ഇദ്ദേഹം എന്നു പറയാം. പക്ഷെ ഇദ്ദേഹത്തിന്റെ പ്രശസ്തി ആദ്യം പറഞ്ഞ ഗുരുവിനേക്കാൾ കുറവായിരിക്കും, ജീവിതം പ്രയാസവും. നല്ലതും ചീത്തയും തിരിച്ചറിയാനും, അതിനുശേഷം പോലും അരിയിൽ മാത്രമല്ല തവിടിലും ഉമിയിലും പോലും തന്റെ പ്രയത്നം ഉപയോഗിച്ച് അവയെ പ്രയോജനപ്രദമാക്കാനുള്ള ഇദ്ദേഹത്തിന്റെ പരിശ്രമം പലർക്കും, എന്തിന് പലപ്പോഴും ആദ്യത്തെ ടൈപ്പ് ഗുരുവിനുപോലും മനസിലാവില്ല. എങ്കിലും ഇത്തരം ഗുരുവിനെ ലഭിച്ചവർ ഭാഗ്യവാന്മാർ. ഒരുപക്ഷെ ഇത്തരക്കാരെ കുറിച്ചാവാം നാനാ ചോദ്യ പ്രശ്നോപലബ്ധി ജനിത വാക്സാരോ എന്നിങ്ങനെ വരാഹമിഹിരാചാര്യൻ വർണിച്ചിരിക്കുന്നത്. ഇത്തരം ഗുരുക്കന്മാർക്ക് എന്റെ വിനീതമായ പാദനമസ്കാരം.

**ഗുരു (അനുപമൻ) :** ഇദ്ദേത്തിനു പ്രാഗത്ഭ്യം ചോറുണ്ടാക്കുന്നതിലോ, നെല്ലു കുത്തുന്നതിലോ അല്ല, മറിച്ച് വിത്തുണ്ടാക്കുന്നതിലാണ്. നല്ല നെല്ലിനങ്ങൾ കണ്ടെടുത്ത് നെല്ലും പതിരും വേർതിരിച്ച്, വിത്ത് വിതയ്ക്കാൻ കാലം നോക്കി കാത്തുവെച്ച്, തലമുറകളിലേക്ക് നെൽക്കൃഷി പകരുന്നതിന് കാവാലാളാകുന്ന ദീർഘദർശി! ഇദ്ദേഹം ചോറും കറിയും ഉണ്ടായിരിക്കുന്നതിൽ പ്രഗത്ഭനായിരിക്കണമെന്നില്ല, നെല്ലു കുത്തിക്കിട്ടുന്ന തവിടും ഉമിയും പ്രയോജനപ്പെടുത്തുന്നതിൽ സമർത്ഥനായിരിക്കണമെന്നുമില്ല, പക്ഷെ അരിയെ തവിടിൽ നിന്നും ഉമിയിൽ നിന്നും വേർപെടുത്താൻ പാടില്ലെന്നും അങ്ങനെയെങ്കിൽ വിത്തു വിത്തല്ലാതാകുമെന്നും പൊടിക്കില്ലെന്നും അറിയുന്ന മനീഷിയാണ് ഇദ്ദേഹം. പക്ഷെ ഇദ്ദേഹത്തെ അധികമാരും അറിയില്ല, പ്രശസ്തിയും പ്രതാവുമല്ല മറിച്ച് ദാരിദ്ര്യവും ക്ലേശവും ആവാം ഇദ്ദേഹത്തിന് അനുഭവിക്കേണ്ടി വരിക. എങ്കിലും ഇദ്ദേഹമാണ് ശരിയായ ഗുരു! മഹാ മനീഷി! പരമ്പരയുടെ കാവൽക്കാരൻ! ഋഷി! ഇത്തരം ഗുരുവിനെ ലഭിച്ചവർ മഹാഭാഗ്യവാന്മാർ, കാരണം ഇദ്ദേഹമാണ് പുതു വിത്തുകളുടെ ചെടികളുടെ വിളനിലമാകന്നവൻ, ഗുരു-ത്വം ഉള്ളവൻ! നിങ്ങൾ ഗുരു-ത്വം (കുരു-ത്വം, കുരുത്തം) ഉള്ളവനാണെങ്കിൽ മാത്രം കിട്ടുന്ന ഒരു മഹാഭാഗ്യമാണ് ഇത്തരത്തിലുള്ള ഒരു ഗുരുവിനെ തിരിച്ചറിയാനുള്ള കണ്ണ് ഉണ്ടായിരിക്കുക എന്നതും, ഇത്തരം ഒരു ഗുരുവിനെ കിട്ടുക എന്നതും. കണ്ണുള്ളവനുമാത്രം കിട്ടുന്നതാണ് ദർശനഭാഗ്യം! ഇത്തരം ഗുരുക്കന്മാർക്ക് എന്റെ സാഷ്ടാംഗ നമസ്കാരം. ഒരിക്കൽ കൂടി ആവർത്തിക്കാം. ഏവരും, എന്റെ ഗുരുക്കന്മാർ തന്നെ. എല്ലാ അനുഭവങ്ങളും ഗുരുസമാനമത്രേ. അതിനാൽ നെഞ്ചേറ്റിയ പ്രാർത്ഥന ഉരുവിടാം - ഓം ശ്രീ ഗുരുഭ്യോ നമഃ

**പ്രകരണ ഗ്രന്ഥം**

ഇതൊരു പ്രകരണ ഗ്രന്ഥമത്രേ. എന്താണ് ശാസ്ത്ര പ്രകരണം എന്നതുകൊണ്ടുദ്ദേശിക്കുന്നത്? 'ശാസ്‌ത്രൈകദേശസംബന്ധം ശാസ്ത്രകാര്യാന്തരേ സ്ഥിതം' (ശാസ്ത്രത്തിന്റെ ഏകദേശത്തെ സംക്ഷിപ്തമായി വിവരിക്കുന്നതോടൊപ്പം അതിന്റെ സൈദ്ധാന്തികവശത്തെ വേണ്ടുന്നത്ര വിശദമാക്കി പ്രതിപാദിക്കുന്നവയാണ് പ്രകരണ ഗ്രന്ഥങ്ങൾ) എന്ന് ആപ്തവചനം.

ഇത്തരത്തിൽ ജ്യോതിഷത്തിലെ സംശയഗ്രസ്തമായ ഒരു ഭാഗത്തിന്റെ സൈദ്ധാന്തികവശം വെളിവാക്കാനുദ്ദേശിച്ചുള്ളതാണ് ഈ പ്രകരണ ഗ്രന്ഥവും. പ്രാചീന ശ്ലോകങ്ങളെ ആചാരമാക്കിയുള്ള ഇത്തരം ഗ്രന്ഥങ്ങൾ പുതു വിജ്ഞാനങ്ങളൊന്നും സംഭാവന ചെയ്യുന്നില്ല. 'ലബ്ധം ഏവഹി ലഭ്യതേ' (ഉണ്ടായിരുന്നതു തന്നെ കിട്ടുന്നു) എന്ന് അവയുടെ പ്രയോജനത്തെക്കുറിച്ച് പറയാറുണ്ട്. രോഗാർത്തന് രോഗം മാറുമ്പോൾ മുൻപുണ്ടായിരുന്ന സ്വസ്ഥത മടങ്ങിവരുന്നതുപോലെ, വ്യാഖ്യാനഗ്രന്ഥങ്ങൾ ഏറെ വ്യക്തതയോടെ, സ്ഫുടതയോടെ മുൻപുണ്ടായിരുന്ന അറിവിനെ തന്നെ വീണ്ടെടുത്ത് നല്കുന്നു. ഇത് തന്നെയാണ് ഈ ഗ്രന്ഥത്തിന്റെ പ്രയോജനവും. വിവിധ ഗ്രന്ഥങ്ങളിൽ നിന്നും ലഭ്യമായ ആശയങ്ങളെ മാത്രമാണ് ഇവിടെ വിശ്ലേഷണ വിധേയമാക്കിയിട്ടുള്ളത്. എന്താണ് ഇപ്രകാരം യഥാവിധി സമഗ്രമായി അഭ്യസിക്കാൻ പരിശ്രമിക്കുന്നതുകൊണ്ട് വ്യക്തിക്കുള്ള പ്രയോജനം?

യഥാ യഥാ ഹി പുരുഷഃ ശാസ്ത്രം സമധിഗച്ഛതി

തഥാ തഥാ വിജാനാതി വിജ്ഞാനം ചാസ്യരോചതേ

മനു (മനുസ്മൃതി, Rf.MSm)

പുരുഷൻ ശാസ്ത്രങ്ങളെ വഴിപോലെ അഭ്യസിക്കുന്നതിനനുസരിച്ച് അവന് വിശേഷജ്ഞാനം വർദ്ധിക്കുന്നു; വിജ്ഞാനം കൂടുതൽ ശോഭനമായിത്തീരുന്നു.

ഇപ്രകാരം പ്രാചീന ശ്ലോകങ്ങളിൽ ഒളിഞ്ഞുകിടക്കുന്നതും പ്രായോഗികവുമായ വിജ്ഞാനത്തെ വെളിവാക്കി അതിനെ സാധാരണ ജ്യോതിഷിയുടെ അറിവിന്റെ ഭാഗമാക്കാനുള്ള പരിശ്രമമാണ്. ജ്യോതിഷ്യഗ്രന്ഥവ്യാഖ്യാനങ്ങളെല്ലാം തന്നെ.

ലഭ്യമായ എല്ലാ യുക്തികളെയും പഠനസാമഗ്രികളെയും ഞാൻ ഈ പഠനത്തിൽ പ്രയോജനപ്പെടുത്തിയിട്ടുണ്ട്. എങ്കിലും ഇത് പൂർണ്ണമാണെന്നോ, ഇത്തരം വിഷയങ്ങളുടെ താത്വികാടിസ്ഥാനം തുടങ്ങിയവയെക്കുറിച്ചുള്ള ഈ ചിന്ത, ഇവിടം കൊണ്ട് അവസാനിക്കുന്നുവെന്നോ എനിക്കഭിപ്രായമില്ല. പരിഗണിക്കപ്പെടേണ്ട ഒട്ടനേകം സന്ദേഹങ്ങൾ ഇത്തരം വിഷയങ്ങളിൽ ഇനിയും അവശേഷിക്കുന്നുണ്ട്. നിരന്തരാഭ്യാസത്തിലൂടെ ഈ ശാസ്ത്രത്തെ ശോഭനമാക്കുന്ന ഓരോ വ്യക്തിയും ജ്യോതിഷത്തെക്കുറിച്ചുള്ള സന്ദേഹങ്ങളുടെ പരിഹാരത്തിൽ തനതായ സംഭാവനകൾ നല്കുമെന്ന് നമുക്ക് പ്രതീക്ഷിക്കാം.

ശാസ്ത്രസ്യ പാരംഗത്വാ തു ഭൂയോ ഭൂയോസ്തദഭ്യസേത്

തച്ഛാസ്ത്രം ശബളം കുര്യാത് നചാധീത്യ ത്യജേത് പുനഃ

മനു (മനുസ്മൃതി, Rf.MSm)

ഒരു ശാസ്ത്രത്തിൽ സാമർത്ഥ്യം ആർജ്ജിച്ചുകഴിഞ്ഞാലും വീണ്ടും വീണ്ടും അഭ്യസിച്ചുകൊണ്ടിരിക്കണം. അങ്ങനെ നിരന്തരാഭ്യാസം കൊണ്ട് ആ ശാസ്ത്രത്തിന്റെ മാഹാത്മ്യം വർദ്ധിപ്പിക്കണം (ആ ശാസ്ത്രത്തെ സന്ദേഹരഹിതം ആക്കിത്തീർക്കണം) അല്ലാതെ പഠിച്ചുകഴിഞ്ഞ് (നിരന്തരാഭ്യാസം ചെയ്യാതെ, മറവിക്കു സ്വയമേവ കീഴ്‌വഴങ്ങി) അതിനെ ഉപേക്ഷിച്ചുകളയരുത്.

**നന്ദി**

ഈ പുസ്തകം വായിച്ച് സംസ്‌കൃതപദ്യങ്ങളിൽ വന്നുപോയ തെറ്റുകൾ കുറെയെങ്കിലും ചൂണ്ടിക്കാട്ടി തിരുത്താൻ സഹായിച്ചവർക്കും, മാർഗ്ഗനിർദ്ദേശങ്ങൾ തന്നവർക്കും, നന്ദി. എങ്കിലും ഇനിയും ധാരാളം തെറ്റുകൾ അവശേഷിക്കുന്നുണ്ടാവാം. സജ്ജനങ്ങൾ സദയം അവ ചൂണ്ടിക്കാണിക്കണമെന്ന് അപേക്ഷിക്കുന്നു. എന്റെ സംസ്‌കൃതാനഭിജ്ഞത മൂലം വന്നുചേർന്ന, പരിഹരിക്കാനാവുമായിരുന്ന ഈ തെറ്റുകൾക്ക് ഞാൻ നിങ്ങളോട് മാപ്പുചോദിക്കുന്നു. അടുത്ത പതിപ്പ് കൂടുതൽ കുറ്റമറ്റതായിത്തീരട്ടെ എന്ന് ഈശ്വരനോട് പ്രാർത്ഥിക്കാം, അതിനായി പരിശ്രമിക്കുകയും ചെയ്യാം.

ഒന്നാം പതിപ്പിന്റെ അവതാരികയിൽ ഡോ. എസ്. കെ. കൃഷ്ണൻ നായർ ഹൃദയംഗമമായ ചില അഭിനന്ദനങ്ങൾ നൽകുകയുണ്ടായി. അദ്ദേഹത്തിന്റെ വാക്കുകളിൽ - “*ശ്രീനാഥ് ഒജിയുടെ പ്രശ്‌നാനുഷ്ഠാനപ്രദീപം വളരെ ഹൃദ്യമായി തോന്നി. പ്രശ്‌നത്തിനാവശ്യമായ ഒട്ടനേകം ശ്ലോകങ്ങൾ വിവിധ ആർഷജ്ഞാനഗ്രന്ഥങ്ങളിൽ നിന്നും ഉദ്ധരിച്ചിരിക്കുന്നു. മൺമറഞ്ഞതും മറന്നതും അപ്രകാശിതങ്ങളുമായ പല ജ്യോതിഷ ഗ്രന്ഥങ്ങളിലുമുള്ള ഉദ്ധരണികൾ അവസരോചിതം പ്രയോഗിക്കുവാൻ കഴിയും വിധം സ്വരൂപിച്ചിരിക്കുന്നത് അഭിനന്ദനാർഹം തന്നെ. ജ്യോതിഷത്തിലെ പ്രാമാണിക ഗ്രന്ഥങ്ങൾ പലതും ഇന്ന് ലഭ്യമാണ്. എങ്കിലും ദുർല്ലഭമായ വളരെയധികം ഗ്രന്ഥങ്ങൾ ഇന്നും അലഭ്യവും അജ്ഞാതവുമാണ്. വേദങ്ങളിലും ഉപനിഷത്തുകളിലും ആരണ്യകങ്ങളിലും പുരാണങ്ങളിലും ആഗമങ്ങളിലുമായി ചിന്നിച്ചിതറിക്കിടക്കുകയാണീ ശാസ്ത്രം. ഇവയെ ഒരുമിച്ചു കൊണ്ടുവരുവാനുള്ള ഒരു യത്‌നത്തിന്റെ പ്രാരംഭമായി ഈ ഗ്രന്ഥത്തെ കണക്കാക്കാം. അനേകം സംഹിതകളും ഹോരകളും ഭാരതത്തിനു നഷ്ടപ്പെട്ടുപോയി. വിദേശിയർ കടത്തിയും ഭാരതീയർ നഷ്ടപ്പെടുത്തിയും പ്രാമാണിക ശാസ്ത്രഗ്രന്ഥങ്ങൾ പോയി. ഈ അവസരത്തിൽ ഉള്ളവയെങ്കിലും സൂക്ഷിക്കുവാൻ നാം ഓരോരുത്തരും കടപ്പെട്ടവരാണ്. ഈ കടമ ശ്രീ ശ്രീനാഥ് ഒജി നിർവ്വഹിക്കുവാൻ മുന്നോട്ടു വന്നത് അഭിനന്ദനാർഹമാണെന്നും ഞാൻ കരുതുന്നു. അദ്ദേഹത്തിന്റെ സംരംഭത്തിന് ഹാർദ്ദവമായ വിജയാശംസകൾ!!*”

ഇത്തരം അഭിനന്ദനം ഈ വിഷയത്തിൽ കൂടുതൽ പ്രയത്‌നിക്കാനും, ഒന്നാം പതിപ്പിൽ വന്നുപോയ പിഴവുകൾ തിരുത്തി ഈ ഗ്രന്ഥത്തെ കൂടുതൽ ജനോപകാരപ്രദമാക്കാനും പ്രേരിപ്പിക്കുകയുണ്ടായി. ആ പ്രയത്‌നത്തിന്റെ ഫലമാണ് ഈ രണ്ടാം പതിപ്പ്. സജ്ജനങ്ങൾ ഈ പ്രയത്‌നത്തെ അംഗീകരിക്കും എന്ന പ്രതീക്ഷയോടെ, സർവ്വേശ്വരനെ വണങ്ങിക്കൊണ്ട് ഈ ഗ്രന്ഥം സജ്ജന പാദാബ്ജത്തിൽ സമർപ്പിക്കുന്നു.

സസ്‌നേഹം,

ശ്രീനാഥ് ഒജി

ഓം നമഃ ശിവായ

# 1.ദ്രേക്കാണസ്വരൂപം

## പൊതുവിൽ

### പ്രാരംഭം

ബൃഹജ്ജാതകം, ഹോരാമകരന്ദം, നാരദീയപുരാണം, പഞ്ചസ്വരം, യവനജാതകം എന്നിങ്ങനെ വിവിധഗ്രന്ഥങ്ങളിൽ ദ്രേക്കാണസ്വരൂപം പരാമർശിച്ചുകാണാം. ഇവയിൽ യവനജാതകം ഒഴികെ മറ്റെല്ലാം ബൃഹജ്ജാതകത്തിന്റെ അനുകരണങ്ങൾ മാത്രമാണ് എന്നു തോന്നുന്നു. അതുകൊണ്ടുതന്നെ ബൃഹജ്ജാതകത്തിലെ ദ്രേക്കാണസ്വരൂപം കഴിഞ്ഞാൽ യവനജാതകപ്രോക്തമായ ദ്രേക്കാണസ്വരൂപം തന്നെയാണ് ഏറ്റവും ശ്രദ്ധേയവും വ്യത്യസ്തവും ആയിട്ടുള്ളത് എന്നു പറയാം.

എല്ലാ ദ്രേക്കാണങ്ങളുടെയും രൂപം മനുഷ്യരുടേതുതന്നെ. ചതുഷ്പാത്, സർപ്പം, ചങ്ങല, അഗ്നി, ആയുധം തുടങ്ങി എന്തിനെക്കുറിച്ചെല്ലാം കൂടി ആ ദ്രേക്കാണസ്വരൂപവർണനത്തിൽ പറഞ്ഞിട്ടുണ്ട് എന്നതിനെ അടിസ്ഥാനമാക്കി പലപ്പോഴും ദ്രേക്കാണങ്ങളെ ചതുഷ്പാത് ദ്രേക്കാണം, സർപ്പദ്രേക്കാണം, നിഗളദ്രേക്കാണം, അഗ്നിദ്രേക്കാണം, സായുധദ്രേക്കാണം എന്നിങ്ങനെയെല്ലാം പറയാറുണ്ട്. ദ്രേക്കാണസ്വരൂപവർണനയിൽ ആ വസ്തുവിനെക്കുറിച്ച് പരാമർശമുണ്ട് എന്നു മാത്രമാണ് ഇതിനർത്ഥം. എന്നാൽ വിഷദ്രേക്കാണങ്ങൾക്കുമാത്രം അപ്രകാരം പറയപ്പെട്ടത് എന്തുകൊണ്ട് എന്നതു വ്യക്തമല്ല. അതിന് ദ്രേക്കാണസ്വരൂപവുമായി ബന്ധം കാണുന്നില്ല.

ബൃഹജ്ജാതകത്തിൽ സ്വൽപം വൃത്തവിചിത്രമർത്ഥബഹുലം ശാസ്ത്രപ്ലവം പ്രാരഭേ എന്നിങ്ങനെ ഏറ്റവും ചുരുങ്ങിയ ശബ്ദത്തോടുകൂടിയ ഒരു ഗ്രന്ഥം ഉണ്ടാക്കുന്നു എന്നു ഗ്രന്ഥാരംഭത്തിൽ പ്രതിജ്ഞ ചെയ്ത വരാഹമിഹിരൻ ദ്രേക്കാണസ്വരൂപ ത്തെക്കുറിച്ചു പറzn m,യാൻ വേണ്ടി മാത്രം 36 ശ്ലോകങ്ങൾ ഉപയോഗിച്ചിരിക്കുന്നതിൽ നിന്നും ഇതിന്റെ പ്രാധാന്യം വ്യക്തമാണ്.